वेद र निर्मलालाई सैलुङ अल्ट्राको स्वर्ण
वेदबहादुर राई र निर्मला राईले सुनापति सैलुङ अल्ट्रा म्याराथन प्रतियोगितामा स्वर्ण पदक जितेका छन् । उनीहरूले ५५ किलोमिटर दूरीमा विजेता भए ।
काठमाडौँ — वेदबहादुर राई र निर्मला राईले सुनापति सैलुङ अल्ट्रा म्याराथन प्रतियोगितामा स्वर्ण पदक जितेका छन् । उनीहरूले ५५ किलोमिटर दूरीमा विजेता भए ।पुरुषमा मनकुमार रोका मगर दोस्रो र गोपाल तामाङ तेस्रो भए । महिलामा छोकी शेर्पा दोस्रो भइन् । दुवै समूहमा शीर्ष तीन स्थान हात पार्नेले क्रमशः ८० हजार, ३५ हजार र २० हजार रुपैयाँ पुरस्कार पाए ।राष्ट्रिय खेलकुद परिषद् (राखेप) को विशेष सहयोगमा सुनापति, खाँडादेवी र दोरम्बा शैलुङ स्पोर्ट्स क्लबद्वारा संयुक्त आयोजित प्रतियोगिताको पुरुष २५ किलोमिटरमा अर्जुन कुलुङ राईले स्वर्ण, तिलकबहादुर सुनुवारले रजत र करण रावलले कांस्य जिते ।सोही स्पर्धाको महिलामा प्रिया राई पहिलो, सुनचरी रोकाय दोस्रो तथा हुमी बुढामगर तेस्रो भए । पुरुष/महिला दुवैमा पहिलो हुनेले ४५ हजार, दोस्रोले २५ हजार र तेस्रोले १० हजार रुपैयाँ पुरस्कार प्राप्त गरे ।पुरुष ५ किलोमिटर दौडमा अक्कलबहादुर पाल प्रथम, नीरज भट्ट द्वितीय र सुवास कार्की तृतीय भए । महिलामा सिर्जना पाण्डेय पहिलो, पद्माकुमारी सुनुवार दोस्रो र सोनिमा शेर्पा तेस्रो स्थानमा रहे । दुवै समूहमा शीर्ष तीन स्थान हात पार्नेले क्रमशः २० हजार, १० हजार र ५ हजार नगद पुरस्कार जिते ।विजेतालाई राखेपका सदस्यसचिव टंकलाल घिसिङलगायतले पुरस्कृत गरे । सदस्यसचिवले यस क्षेत्रलाई सैलुङ अल्ट्रा म्याराथनका लागि मात्र नभइ मोटर र्‍याली, माउन्टेन बाइक र हाइअल्टिच्युड ट्रेनिङ सेन्टरको रूपमा विकास गर्नुपर्ने आवश्यकता औल्याए ।प्रतियोगितामा १ सय २७ पुरुष, ३१ महिला र ५ विदेशी खेलाडी सहभागी थिए । म्याराथन सुनापतिको हिलेदेखि सुरु भएर सैलुङको चुचुरोमा पुगेर टुंगिएको थियो ।